273 Pastor uel Pascere

Cum triplex sit cibus. Materialis, de quo in Matt. [4:4]: *Non in solo pane vivit homo.* Sacramentalis, de quo in Joan. 6[:56]: *Caro mea vere est cibus*. Doctrinalis, de quo Eccli. [15:3]: Cibauit *illum pane vitæ et intellectus*.Hiis tribus modis pascere debemus esurientem, scilicet, cibo a lumine nature, de quo Apostolus [Rom. 12:20]: *Si esurierit inimicus tuus, ciba illum*.

Secundo, sacramento eukaristie et documento scripture. Inde est quod Christus dixit ad Petrum illud, Joan. [21:17]: *Pasce oves meas.*

¶ Quamuis omnes apostoli essent honorati secundum illud Psal. [138:17]: *Nimis honorificati sunt amici tui, Deus*. Tamen, Petrus inter ceteros propter fidem et caritatem potissime meruit honorari. Propter fidem recepit claues, propter caritatem recepit oues. Nam ante commissionem clauium, interrogauit de fide. Vos autem quem me esse dicitis, ante commissionem omnium inquesiuit de caritate, dicens, [Joan. 21:17]: Petre, *amas me*?

¶ De hiis que sinit Christus, quia inter virtutes fides est prima, cum sit fundamentum, inchoatiuum. Et caritas est precipua, cum sit tectum, completiuum, et consummatiuum, de qua dicitur quod *operiet multitudinem peccatorum*, Jac. [5:20]. Nec alteri quam fideli debent claues committi, nec alteri quam caritiuo debent oues tradi. Sed inquirendo de fide que sinit semel, quia vna[[1]](#endnote-1) fides, sed inquirendo de caritate quesiuit ter, quia ex caritate tria debent diligi: Deus ipsemet, homo, et proximus. Uel certe quia Petrus ter negauerat ex timore, ter confessus est ex amore. Sed nota hic quod caucius se habuit iudicendo quod numquam negaret nam diuisit dubium et tenuit certum cum se non plusquam ceteri, sed simpliciter se diligere Christum affirmauit. Ergo pastoris officium est gregem pascere et diligere, 1 Pet. 5[:2]: *Pascite qui in vobis est gregem* Domini. Et Joan. 21[:1615]]: Si *diligis me*? … *Pasce oves meas*. In signum huius Moyses prius pauit gregem in deserto quam constitutus sit prelatus in populo Dei, Exod. 3[:1]. Vnde dicit Dominus, Jer. 3[:15]: *Dabo vobis pastores juxta cor meum*, qui *pascent vos scientia et doctrina*.

¶ Item, nota hic quod dicit Agazel, quod pastor non est nobilior quam ouis, in hoc quod est pastor quia canis qui est vilior oue. Potest esse pastor omnium sed in hoc quod homo pastor habet aliquas conditione meliores quam ouis, in hoc potest dici melior.

Item, ad Eph. 4[:11] dicitur *quosdam dedit apostolos*, et sequitur, *alios pastores*.

¶ Item dicit Augustinus, *Epistola* 40, hic coniunxit duos sub vno nomine ut integratur pastoris officium [et] doctrinam pertinere. Igitur pastoris officium est oues non habitas adquirere, perditas requirere, inuentas protegere et fouere.

¶ Item, boni pastoris /f. 85ra/ est oues commissas conseruare non distrahere, lupos dispergere, proprias oues ab alienis discernere. In primo relucet vite eminencia, in secundo exempli euidencia, in tercio agendorum prouidencia. Ergo, bonus pastor censet si sit solicitus in pascendo, prouidus in precauendo, fidelis in defendendo. Secundum quem Christus merito dicitur bonus pastor quia ecclesiam suarum pauit cum magna diligencia, oues dispersas requirendo, Ezech. 34[:11]: *Ego requiram oves meas*.

Item, quia pauit cum magna cautela lupos spirituales precauendo et pecus a pecore diuidendo, Ezech. 34[:22-23]: *Salvabo gregem meum, et non erit ultra in rapinam*, et sequitur, *ipse erit in pastorem*. Quosdam scilicet pascendo, quosdam congregando, quosdam leuando, secundum illud Ysai. 40[:11]: *Pastor gregem suum pascet, in brachio suo congregabit agnos*.

Item, merito de ipso dici potest illud, Joan. 10[:11]: Ego sum bonus pastor.

¶ Item, quia omnes transferentes, secundum aliam similitudinem transferunt secundum Philosophum, *De tempore* 3, merito nomen pastoris ad prelatum transfertur propter similitudinem officii. Nam pastor est supra gregem que pascit sub domino cui seruit. Post aliquando cui succedit, sic curatus debet esse fidelis quantum ad gregem quem regit, debet esse humilis quantum ad regem cui serui, docilis quantum ad patrem quem prehabuint. Ideo pastor debet regere vtiliter, non deridere scuriliter, nec excoriare per cupiditatem, nec opprimere per crudelitate, sed pascere sagacitatem.

¶ Item, Gregorius in *Homilia*, in mundo nouissimo ostendetur quid vnusquisque lucratus fuerit. Tunc enim Petrus cum Judea, Paulus cum gentibus, Thomas cum Indea apparerere apparebunt. Cum ergo tot pastores cum tot gregibus venerunt, quid nos dicturi sumus qui ad Dominum post negocium vacui redimus. Pastoris nomen habemus, sed oues vix ostendemus.

¶ Item, *Super evangelium,* libro primo, homilia 18, pensemus cuius dampnosis sit sine labore mercedem laboris percipere. Et *Moralia* 22, fructum comedit absque pecunia, qui ecclesiastica commoda ad vsum corporis accipit, sed exhortacionis ministerium [populo] non impendit. Et sequitur, quid ad hec pastores dicimus, qui preconis officium suscipimus, sed ecclesiastica alimenta muti manducamus. Exigimus quod nostro debetur corpori, sed non rependimus quod subditorum debetur saluti, Jer. 3[:15]: *Dabo vobis pastores juxta cor meum*, qui pascant *vos scientia et doctrina*. Sed heu quia modo impletum est illud, 3 Reg. vltimo [22:17]: *Vidi Israël dispersum in montibus*, sicut *oves non habentes pastorem*.

Secundo, debet regere prudenter quod notatur cum dicitur ouium, non luporum, non concubinarum, non histrionum, subditorum, Joan. 21[:17]: *Pasce oves meas*. Sed heu quia hodie impletur illud Jer. 23[:2] *Pastores* pascebant seipsos et *gregem meum*, pascebant. [Ezech. 34:7]: *Propterea audite pastores verbum Domini*, etc.

Tercio, debent regere veraciter quod potest notari cum dicitur sumus, non apparemus, non sumeramus sicut mercenarii, sed sumus in veritate, Joan. 10[:11]: *Ego sum pastor bonus*. Sed heu quia hodie impletur illud Zach. 11[:17]: *O pastor, et idolum derelinquens gregem*.

¶ Item, in sacerdotibus, pastoris, et prelatis exiguntur tria: ut bene intrent, ut bene viuant, ut bene regant. Vnde et triplex questio male se habentibus proponitur, Judic. 18[:3] dicitur ibi Miche sacerdote, *Quis te adduxit*, ecce questio de intrando. *Quis hic agis*, ecce questio de veniendo. *Quam ob causam* venisti, ecce questio deregendo. Sed ad ista respondet, Psal. [78:1]: *Deus, venerunt gentes in hæreditatem tuam*, scilicet, non vocati intrantes. *Polluerunt templum sanctum tuum*, ecce male viuentes. *Posuerunt Jerusalem in pomorum [custodiam*] eius, ecce male regentes. Ideo dicitur Sap. 6[:6]: *Judicium durissimum his qui præsunt fiet*. Durum quidem quia male rexerunt.

¶ E contra boni curati commendantur a bonitate intrandi, Joan. 15[:16]: *Elegi vos, et posui vos ut eatis*. Et Heb. 5[:4]: Nemo assumit *sibi honorem, sed qui vocatur a Deo, tamquam Aaron*.

Secundo, a bonitate viuendi, Psal. [100:6]: *Ambulans in via immaculata, hic mihi [ministrabat*]. Et in Psal. [131:9]: *Sacerdotes tui induantur justitiam*.

Tercio, a bonitate regendi, Psal. [1:1]: *Beatus vir qui non*, et sequitur, *et in cathedra pestilentiæ non sedit*. Et Malach. 2[:7]: *Labia sacerdotis custodient scientiam*.

Reliqua de ista materia vide capitulo [297] Prelatus.

1. vna ] *add*. ~~ex caritate tria debent diligi Deus~~ F.128. [↑](#endnote-ref-1)